讀張籍古樂府
作者：白居易
朝代：唐

paragraphs: 張君何爲者，業文三十春。
尤工樂府詩，舉代少其倫。
爲詩意如何，六義互鋪陳。
風雅比興外，未嘗著空文。
讀君學仙詩，可諷放佚君。
讀君董公詩，可誨貪暴臣。
讀君商女詩，可感悍婦仁。
讀君勤齊詩，可勸薄夫敦。
上可裨教化，舒之濟萬民。
下可理情性，卷之善一身。
始從青衿歲，迨此白髮新。
日夜秉筆吟，心苦力亦勤。
時無采詩官，委棄如泥塵。
恐君百歲後，滅沒人不聞。
願藏中祕書，百代不湮淪。
願播內樂府，時得聞至尊。
言者志之苗，行者文之根。
所以讀君詩，亦知君爲人。
如何欲五十，官小身賤貧。
病眼街西住，無人行到門。